[{"text_idx": "#000000", "text": "Sabate la 15-an de decembro la 160-a naskig\u0302tago de la iniciatinto de Esperanto estis solenata en multegaj Zamenhof-festoj dise en la mondo. Plej simbola tamen certe estis la festado en lia naskig\u0302urbo Bjalistoko kaj en g\u0302ia c\u0302irkau\u0306aj\u0302o, kie interalie okazis klezmera koncerto en la Granda Sinagogo de Tykocin."}, {"text_idx": "#000002", "text": "Kiel c\u0302iujare, Bjalistoka Esperanto-Societo kunlabore kun lokaj institucioj organizis naskig\u0302tagan renkontig\u0302on sub la nomo Bjalistokaj Zamenhof-Tagoj, jam por la 20-a fojo. La jaro 2019 estas pluroble datrevena: antau\u0306 160 jaroj naskig\u0302is LLZ, antau\u0306 100 \u2013 en Bjalistoko aperis la strato Zamenhofa, antau\u0306 10 \u2013 okazis en nia urbo Universala Kongreso, kiu signife s\u0302ang\u0302is la lokan Esperanto-movadon."}, {"text_idx": "#000003", "text": "La renkontig\u0302o komencig\u0302is vendredon, la 13-an, per malfermo de du ekspozicioj: unu estis dedic\u0302ita al c\u0302iuj bjalistokaj ZEO-j, kiujn prezentis fotoj de Jerzy Baran\u0301czuk."}, {"text_idx": "#000004", "text": "La alia ekspozicio konsistis el grandformataj vitraj diapozitivoj, donacitaj de Bill Chapman al Centro Zamenhof. Temas pri unikaj fotoj de la UK 1912 en Krakovo. Prelego de Wies\u0142aw Wro\u0301bel rakontis la historion de la strato Zamenhofa. Elz\u0307bieta Karczewska anoncis la rezultojn de la literatura konkurso \u201dMi estas civitano de la mondo\u201d kaj disdonis fres\u0302eldonitan libron kun c\u0302iuj konkursaj verkoj. Stanis\u0142aw Dobrowolski el Fondumo Zamenhof prezentis novan Esperanto-gazeton, kiun li eldonas kunlabore kun la loka movado; c\u0302iujn tagojn finis tradicia Amika Vespero en nia klubejo, kun vespermang\u0302o kaj kantado."}, {"text_idx": "#000006", "text": "Sabato estis plena de eventoj. Roman Dobrzyn\u0301ski parolis pri la UK en 1912, kaj precipe pri la tiam prezentita opero Halka de Stanis\u0142aw Moniuszko \u2013 c\u0302i-jare pasis 200 jaroj de la morto de la fama pola komponisto. Feliks Ga\u0142ecki, baritono de la Nacia Operejo, prezentis kantojn de Moniuszko. Sekvis arta programero de Carsten Schnathorst kaj Halina Kuropatnicka-Salamon kun kantoj kaj poezio. Posttagmeze, kun c\u0302eesto de urbaj kaj provincaj au\u0306toritatoj, okazis flormetado c\u0302e la monumento al LLZ kaj komuna fotado c\u0302e la nova skulptaj\u0302o de juna Ludoviko."}, {"text_idx": "#000007", "text": "Vespere, post katolika meso en Esperanto, estis prezento de novaj Esperanto-eldonaj\u0302oj fare de Tomasz Chmielik kaj Mikaelo Brons\u0302tejn, prelego de Nina Pietuchowska pri famaj kaj nekonataj bjalistokanoj, kaj du koncertoj. Unue prezentig\u0302is niaj junuloj el la ensemblo Uku-Donaco Bjalistoko, kiuj de pluraj jaroj akompanas Esperanto-eventojn en Bjalistoko. Sekve venis la unuhora koncerto \u201dKirlanta sorto\u201d de Mikaelo Brons\u0302tejn, kiu prezentis originalajn Esperanto-kantojn kaj popularajn kanzonojn de rusaj bardoj. Tradicie la vesperon finis naskig\u0302taga kuko de Ludoviko."}, {"text_idx": "#000008", "text": "La dimanc\u0302o de Bjalistokaj Zamenhof-Tagoj c\u0302iam estas ekskursa. Nia 40-persona grupo vizitis la urbeton Tykocin, nomatan \u201ebaroka perlo de Podlah\u0302io\u201d, kaj g\u0302ian c\u0302irkau\u0306aj\u0302on. Vespere en la Granda Sinagogo okazis elstara programo malferma al c\u0302iuj. Brons\u0302tejn prezentis la j\u0302us eldonitan libron \u201dAdiau\u0306, Krakovo!\u201d kun kantoj de Mordeh\u0302aj Gebirtig en la jida originalo kaj Esperanto-traduko sia. Sekvis kortus\u0302a koncerto kun kantoj de Gebirtig en tri lingvoj, brave prezentita de nia ensemblo Frey-Lech Trio kun akompano de Uku-Donaco Bjalistoko. G\u0302i estis belega fino de la 160-a naskig\u0302tago de Lazaro Ludoviko Zamenhof."}, {"text_idx": "#000009", "text": "Mi elkore dankas al tiuj, kiuj helpis organizi la feston. Ne eblas listigi c\u0302iujn personojn, do mi menciu la instituciojn. Plej gravis subteno de Centro Ludoviko Zamenhof \u2013 Bjalistoka Kulturcentro, kiu ne nur disponigis siajn salonojn, sed preparis la ekspoziciojn, invitis artistojn, okupig\u0302is pri teknikaj\u0302oj kaj presis materialojn. Podlah\u0302ia Libraro estis kunorganizanto de la literatura konkurso. La koncerton en sinagogo gastigis Muzeo en Tykocin. Pri la arang\u0302o raportis lokaj kaj tutlandaj amasinformiloj, kaj mi g\u0302ojas, ke krom bjalistokanoj venis granda aro da esperantistoj el aliaj urboj kaj landoj."}, {"text_idx": "#000010", "text": "En 2020 la Bjalistokaj Zamenhof-Tagoj komencig\u0302os la 11-an de decembro."}, {"text_idx": "#000011", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000013", "text": "C\u0302iutagaj novaj\u0302oj de la mondo nun en Esperanto"}, {"text_idx": "#000017", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000018", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}]